Wewenaar vind nuwe liefde ná Voëlklip-treurspel | Netwerk24
Deur Jackie Kruger 10 September 2020 16:50
Ettienne Scheepers van Heroldsbaai het nuwe liefde gevind by 'n niggie van sy oorlede vrou, Heidi.
Die George Herald, 'n plaaslike koerant, het Donderdag berig 'n sterk emosionele band het tussen Scheepers en Nazisca Moolman (Heidi se niggie van Bloemfontein) ontstaan.
Moolman het self twee kinders, volgens die koerant, en is besig om van haar man te skei. Die koerant berig Moolman het Scheepers van die begin af ondersteun en bygestaan.
Moolman het by navraag aan Netwerk24 gesê "alles wat nodig is, is in die George Herald" en dat sy niks verder gaan sê nie.
Scheepers het ook by navraag aan Netwerk24 gesê "alles is in die berig", en het Netwerk24 na die George Herald se joernalis verwys.
Heidi (35) en haar twee kinders, Hugo (2) en Cuzette (6), het op 22 Oktober 2019 in hul Volkswagen Caravelle oor 'n afgrond by die Voëlklip-grondpad buite Heroldsbaai gestort. Hulle was vroeër die dag saam met Scheepers op die strand, maar het toe verdwyn.
Dit is onbekend waarom hulle daar was. Die voertuig is op 23 Oktober met laagwater gevind. Op 24 Oktober is Hugo se lyk gevind en Heidi s'n twee dae later. Cuzette se lyk is nooit gekry nie.
Die voorlopige lykskouingsverslag het gewys Heidi en Hugo het verdrink. Die polisie het later ook die amptelike lykskouingsverslag ontvang, maar nie die besonderhede daaroor bekend gemaak nie, uit respek vir die familie.
Kapt. Malcolm Pojie, 'n polisiewoordvoerder, het by navraag gesê die polisieondersoek duur voort en is in 'n gevorderde stadium.